Diari Oficial de la Generalitat Valenciana


Sumari del DOGV 9259, del 19-01-2022 (2021/13414)

RESOLUCIÓ de 3 de maig de 2021, del director general de Qualitat i Educació Ambiental, per la qual es formula declaració d'impacte ambiental del projecte d'instal·lació de recepció, emmagatzematge i valorització de residus d'aparells elèctrics i electrònics (RAEE) no perillosos i emmagatzematge de RAEE perillosos en el terme municipal de Sant Vicent del Raspeig. Expedient número 44/20-AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9259

Data del DOGV
:   19-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/13191


Data del document
:   03-05-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Sant Vicent del Raspeig
    * impacte ambiental

RESOLUCIÓ de 3 de maig de 2021, del director general de Qualitat i Educació Ambiental, per la qual es formula declaració d'impacte ambiental del projecte d'instal·lació de recepció, emmagatzematge i valorització de residus d'aparells elèctrics i electrònics (RAEE) no perillosos i emmagatzematge de RAEE perillosos en el terme municipal de Sant Vicent del Raspeig. Expedient número 44/20-AIA. [2021/13864]  
«Declaració d'impacte ambiental  
Expedient: 44/1774 TIC.  
Títol: Instal·lació de recepció, emmagatzematge i valorització de residus d'aparells elèctrics i electrònics (RAEE) no perillosos i emmagatzematge d'RAEE perillosos.  
Promotor: Nova Conesa y Asociados, SL.  
Òrgan substantiu: Ajuntament de Sant Vicent del Raspeig.  
Localització: partida Torregrossa, carrer Teular, 17, Sant Vicent del Raspeig.  
  
Antecedents.  
Consta l'emissió d'una estimació d'impacte ambiental, expedient 322/5619-RFU, de 27 de febrer de 1988, sobre el projecte d'activitat «Gestió d'RPT: emmagatzematge temporal de bateries usades d'automoció i envasos buits» a nom de Reciclajes Conesa, SL, en la mateixa parcel·la considerada.  
L'any 2004, en el si de l'autorització del projecte d'ampliació de l'activitat, sol·licita avaluació d'impacte ambiental, i és autoritzada per ampliació de l'activitat principal de magatzem i venda de ferralla i metalls, per a la instal·lació d'un «Centre autoritzat per a la recepció i descontaminació de vehicles fora d'ús (VFU)», i s'emet declaració d'impacte ambiental, de 5 de maig de 2005, en l'expedient 82/4411-KGS.  
En l'actualitat se sol·licita llicència ambiental per a l'obertura d'una «Instal·lació de recepció, emmagatzematge i valorització d'RAEE no perillosos i recepció i emmagatzematge d'RAEE perillosos».  
  
Descripció del projecte.  
L'activitat es desenvoluparà en les instal·lacions que l'empresa té situades al carrer Teular, 17, del polígon industrial Torregrossa, de Sant Vicent del Raspeig. Els terrenys tenen la qualificació urbanística d'industrial.  
L'activitat de recepció, emmagatzematge i valorització es desenvoluparà a l'interior d'una nau industrial tancada de 999,00 m², dels quals 232,75 m² es correspondran amb les zones específiques per a la recepció i emmagatzematge de residus d'aparells elèctrics i electrònics (RAEE). Aquestes zones estaran dotades de paviment formigonat i impermeabilitzat, amb reixetes estanques de recollida de vessaments. La instal·lació disposa d'una bàscula per al pesatge dels residus que hi arriben.  
  
La gestió dels RAEE es preveu que s'efectue de la manera següent:  
  
A l'entrada de la instal·lació, un operari s'encarregarà de comprovar, classificar i emmagatzemar al parc de materials els equips que arriben a la planta. Aquest mateix operari realitzarà el transport dels RAEE fins a la zona d'emmagatzematge mitjançant un carretó elevador.  
  
Posteriorment, es valoritzaran, per a això els operaris seleccionen, després de traslladar-los als bancs de treball habilitats dins de la zona de valorització, els diferents tipus d'RAEE. Després de la selecció són dipositats en els diferents contenidors, gàbies i prestatgeries segons corresponga.  
Finalment, l'empaquetatge, l'etiquetatge i el transport (mitjançant un altre carretó elevador) a la zona d'emmagatzematge de subproductes resultants ho realitzaran dos operaris.  
Dins de la superfície habilitada per a la recepció i emmagatzematge d'RAEE, es disposaran gàbies i contenidors per a dipòsit dels RAEE rebuts i una zona de prestatgeries per a l'emmagatzematge.  
  
Els codis LER dels residus són:  
- 16 02 10 Equips rebutjats que contenen PCB, o hi estan contaminats, diferents dels especificats en el codi 16 02 09.  
- 16 02 12 Equips rebutjats que contenen amiant lliure.  
- 16 02 13 Equips rebutjats que contenen elements perillosos, diferents dels especificats en els codis 16 02 09 a 16 02 12.  
- 16 02 14 Equips rebutjats diferents els especificats en els codis 16 02 09 a 16 02 13.  
- 20 01 21 Tubs fluorescents i altres residus que contenen mercuri.  
  
- 20 01 36 Equips elèctrics i electrònics rebutjats, diferents dels especificats en els codis 21 01 21, 20 01 23 i 20 01 35.  
  
Tramitació administrativa.  
El dia 21 de juliol de 2020 té entrada en aquest òrgan ambiental la sol·licitud de l'entitat promotora Nova Conesa y Asociados, SL, remesa per l'òrgan substantiu, Ajuntament de Sant Vicent del Raspeig, per a l'ampliació de l'activitat al polígon industrial Torregrossa, carrer Teular, 17, a Sant Vicent del Raspeig, d'una «Instal·lació de recepció, emmagatzematge i valorització d'RAEE no perillosos i recepció i emmagatzematge d'RAEE perillosos». La documentació aportada és la següent:  
  
- Memòria.  
- Projecte de llicència ambiental.  
- Estudi d'impacte ambiental.  
- Document de síntesi de l'estudi d'impacte ambiental.  
- Estudi acústic.  
- Certificat referent a l'exposició pública realitzada en el butlletí oficial de la província, on s'indica que no consta que s'hi haja rebut cap al·legació.  
Després de la revisió de la documentació aportada i la comprovació de les possibles afeccions, es conclou que el projecte està sotmés a avaluació ambiental ordinària, d'acord amb el Decret 162/1990, annex I 6. Recuperació i/o eliminació de productes i el seu emmagatzematge, c.2. Altres instal·lacions de desballestament i/o emmagatzematge de ferralla.  
  
Consideracions ambientals.  
Identificació i valoració d'impactes  
Tota la superfície afectada per l'activitat està situada a l'interior d'una nau industrial tancada, ensostrada i formigonada, dotada de paviment impermeabilitzat.  
Les instal·lacions de l'empresa es troben completament executades, únicament es procedirà a l'adequació d'aquestes a la finalitat del projecte.  
En trobar-se ja executades no hi ha neteja i desbrossament del terreny, no hi ha moviments de terres. Els residus s'emmagatzemen a l'interior i no queden exposats a la pluja. Per a la recollida de possibles vessaments s'ha dotat la instal·lació d'una reixeta perimetral estanca de recollida de vessaments, per a evitat que arriben a la xarxa de clavegueram.  
Protecció de la qualitat atmosfèrica.  
La circulació dels vehicles que accedisquen o isquen de les instal·lacions es farà a velocitats inferiors a 30 km.  
La maquinària utilitzada haurà passat les corresponents inspeccions obligatòries d'ITV i particularment les revisions referents a l'emissió de gasos.  
Protecció contra el soroll  
La maquinària i els camions utilitzats en els diferents treballs de l'explotació hauran d'haver passat les corresponents inspeccions obligatòries d'ITV i particularment les revisions referents a l'emissió de sorolls.  
Protecció de la geologia, sòl i geomorfologia.  
Els residus generats seran convenientment seleccionats i retirats per un gestor de residus.  
En cas de produir-se qualsevol abocament accidental d'olis, greixos, aglutinants bituminosos o d'una altra substància susceptible d'originar contaminació es disposarà una recollida ràpida mitjançant absorbents.  
A més de les anteriors mesures s'adoptaran, segons les zones, unes altres de caràcter més específic.  
Zona de recepció i emmagatzematge temporal.  
- Aquesta zona es troba a l'interior de nau tancada i pavimentada amb reixeta estanca per a recollida de vessaments accidentals.  
- Revisar i controlar l'entrada d'RAEE.  
- Separació de les zones, amb adhesius indicatius col·locats en el sòl.  
- Dotar la zona amb safates mòbils recol·lectores d'olis o de possibles substàncies contaminants que poden emanar els residus en mal estat.  
- S'ha de guardar una separació entre les diferents zones de tal manera que es permeta la llibertat de moviments dels operaris i de la maquinària que calga utilitzar.  
Zona de recepció i pesatge.  
Aquesta zona, situada a l'interior de la nau industrial, està dotada de paviment impermeable i té una superfície de 30,90 m². Disposa d'una reixeta perimetral estanca on es poden recollir els efluents que pogueren generar els residus rebuts.  
Zona de valorització i emmagatzematge d'RAEE no perillosos, preparats per a la seua reutilització.  
Aquesta zona, situada a l'interior de la nau industrial, està dotada de paviment impermeable i té una superfície de 43,90 m², disposa d'una reixeta perimetral estanca on es poden recollir els efluents que pogueren generar els residus emmagatzemats i valorats.  
Només s'emmagatzemaran en aquesta zona elements procedents d'RAEE no perillosos.  
En aquesta zona es dipositaran en contenidors o gàbies els RAEE ja valorats, a l'espera de la seua retirada per gestor final.  
Aquesta és la zona de l'activitat on major impacte es pot causar al medi, sense les degudes mesures correctores, pel fet que és en aquesta on es produeix la manipulació dels residus.  
- Els dipòsits o contenidors que emmagatzemen peces procedents del desmuntatge se situaran dins d'unes cubetes metàl·liques de doble capa per a evitar que les possibles filtracions de líquids contaminants arriben al sòl.  
- Les plaques i la resta de components s'emmagatzemaran en contenidors específics.  
  
Zona d'emmagatzematge d'RAEE perillosos.  
Aquesta zona, situada a l'interior de la nau industrial, està dotada de paviment impermeable i té una superfície de 131,20 m², disposa d'una reixeta perimetral estanca on es poden recollir els efluents que pogueren generar els residus emmagatzemats i valorats.  
Només s'emmagatzemaran en aquesta zona RAEE perillosos, fonamentalment frigorífics. En aquesta zona tan sols es procedirà a l'emmagatzematge d'aquests RAEE, mai a la seua valorització, a l'espera de la seua retirada per gestor final.  
Programa de vigilància ambiental  
El programa de vigilància ambiental té com a finalitat comprovar la severitat i distribució dels impactes negatius previstos, i especialment dels no previstos si es produeixen, per a assegurar així el desenvolupament de noves mesures correctores o les compensacions degudes on es necessiten. El propòsit perseguit en establir el pla de seguiment i control podria resumir-se en:  
- Comprovar que les mesures correctores proposades en l'estudi d'impacte ambiental s'han executat.  
- Proporcionar advertiments immediats sobre els valors aconseguits pels indicadors ambientals preseleccionats.  
- Proporcionar informació sobre la qualitat i oportunitat de les mesures correctores adoptades.  
  
Consideracions jurídiques.  
1. El projecte examinat constitueix un supòsit d'avaluació ambiental ordinària, en estar inclòs en l'annex I del Decret 162/1990, de 15 d'octubre, modificat pel Decret 32/2006, de 10 de març, en concordança amb l'article 7 de la Llei 21/2013, de 9 de desembre.  
  
2. En l'expedient s'han observat els tràmits previstos en la secció 1a, del capítol 2, del títol II de la Llei 21/2013, de 9 de desembre, d'avaluació ambiental i en les altres disposicions que li són aplicables.  
  
3. El Decret 176/2020, de 30 d'octubre, del Consell, pel qual s'estableix l'estructura orgànica bàsica de la Presidència i de les Conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d?«Instal·lació de recepció, emmagatzematge i valorització de residus d'aparells elèctrics i electrònics (RAEE) no perillosos i emmagatzematge d'RAEE perillosos», promogut per Nova Conesa y Asociados, SL, situat al terme municipal de Sant Vicent del Raspeig, partida Torregrossa, carrer Teular, 17, sempre que aquest es desenvolupe d'acord amb les previsions de l'estudi d'impacte ambiental del projecte i l'altra documentació que consta en l'expedient.  
  
Respecte a la llista definitiva de residus admissibles, quedarà limitada per l'abast de l'autorització, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que aquesta inclusió no comporte la modificació substancial del projecte avaluat i no responga a casos en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
Segon  
La declaració d'impacte ambiental no serà objecte de cap recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte, d'acord amb el que es disposa en l'article 41.4 de la Llei 21/2013.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013, modificada per la Llei 9/2018.  
Les condicions d'aquesta declaració d'impacte ambiental podran modificar-se quan concórrega qualsevol de les circumstàncies previstes en l'article 44 de la Llei 21/2013, de 9 desembre, d'avaluació ambiental.  
  
Qualsevol modificació del projecte serà objecte d'avaluació ambiental quan siga un cas exigit per la normativa sectorial d'avaluació ambiental vigent en l'àmbit de la Comunitat Valenciana, i en aquest cas s'aplicarà el procediment d'avaluació d'impacte ambiental previst en aquesta.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 42 de la Llei 21/2013, de 9 de desembre.  
  
València, 3 de maig de 2021.- El director general de Qualitat i Educació Ambiental: Joan Piquer Huerga.»